Վիկտոր Ափոյան

Վիկտոր Թադևոսի Ափոյան (մայիսի 29, 1930(1930-05-29), Թիֆլիս, ԱԽՖՍՀ, ԽՍՀՄ - փետրվարի 18, 2013(2013-02-18), Երևան, Հայաստան), հայ վիրաբույժ։ Բժշկական գիտությունների դոկտոր (1971), պրոֆեսոր (1972): ՀՀ ԲԳԱ ակադեմիկոս (1997): ԵՊԲՀ «Վիրաբուժություն» մասնագիտական խորհրդի նախագահ։ Հայաստանի վիրաբուժությունում առաջինն է ներդրել կերակրափողի պլաստիկայի, էխինակոկոզի բուժման, էնդոկրին վիրաբուժության մի շարք մեթոդներ։


== Կենսագրություն ==
Վիկտոր Ափոյանը ծնվել է 1930 թվականի մայիսի 29-ին, Թիֆլիսում։ 1949-1955 թվականներին սովորել և ավարտել է Երևանի պետական բժշկական ինստիտուտի բուժական ֆակուլտետը։ 1955-1957 թվականներին աշխատել է ՌՍՖՍՀ Լիպեցկի մարզի Վոլինսկի շրջանային հիվանդանոցում որպես գլխավոր բժիշկ և վիրաբույժ, 1957-1960 թվականներին եղել է Ալավերդու քաղաքային հիվանդանոցի վիրաբույժը։ 1960-1963 թվականներին եղել է Մոսկվայի Լենինի շքանշանակիր բժիշկների կատարելագործման կենտրոնական ինստիտուտի կլինիկական վիրաբուժության 2-րդ ամբիոնի ասպիրանտ, 1963 թվականին Երևանի Կրծքային վիրաբուժության պրոբլեմային լաբորատորիայի կրտսեր գիտաշխատող, (թեկնածուական ատենախոսություն՝ «Կրծքավանդակի օրգանների հիվանդությունների ժամանակ միջմաշկային ֆլեբոգրաֆիան»), 1963-1968 թվականներին՝ Բժիշկների կատարելագործման ինստիտուտի կրծքային վիրաբուժության ամբիոնի ասիստենտ, 1968-1972 թվականներին՝ Բժիշկների կատարելագործման ինստիտուտի կրծքային վիրաբուժության ամբիոնի դոցենտ։ 1971 թվականին պաշտպանել է դոկտորական ատենախոսություն՝ «Թոքի թարախակույտեր» թեմայով։ 1972-1979 թվականներին եղել է Բժիշկների կատարելագործման ինստիտուտի կրծքային վիրաբուժության ամբիոնի պրոֆեսոր, 1979-1998 թվականներին՝ Երևանի պետական բժշկական համալսարանի Վիրաբուժական հիվանդությունների թիվ 2 ամբիոնի վարիչ, 1973-1974 թվականներին՝ Երևան քաղաքի գլխավոր վիրաբույժ, 1982-1984 թվականներին՝ Հայաստանի Հանրապետության գլխավոր վիրաբույժ։ 1995-2000 թվականներին եղել է ՀՀ ԱՆ Վիրաբուժության լիցենզավորման հանձնաժողովի նախագահ, 1998 թվականին՝ Վիրաբուժության թիվ 2 (2011 թվականից՝ թիվ 1) ամբիոնի պրոֆեսոր։ 1998-2007 թվականներին ղեկավարել է ԵՊԲՀ «Վիրաբուժություն» մասնագիտական խորհուրդը։
Աշխատանքները վերաբերում են կրծքային, որովայնային վիրաբուժության, թոքերի էխինոկոկոզի վիրահատական բուժման, ուրցագեղձի հեռացման (թիմէկտոմիա) հարցերին։
Ավելի քան 230 գիտական աշխատությունների հեղինակ է։


== Անդամակցություն ==
ՌԴ բնական ԳԱ անդամ (2001)։


== Պարգևներ ==
Մխիթար Հերացու մեդալ (2001)։
Հայաստանի առողջապահության նախարարության և ԵՊԲՀ պատվոգրեր։


== Հիշատակ ==
«Արմենիա» հանրապետական բժշկական կենտրոնում վերաբացված նորոգված վիրաբուժական բաժանմունքն անվանակոչվել է Վիկտոր Ափոյանի անունով։


== Երկեր ==
Վիրաբուժական հիվանդություններ։ Ուսումնական գրակականություն բժշկական ինստիտուտի ուսանողների համար։ Ավագյան Ալֆրեդ Վարդգեսի, Ափոյան Վիկտոր Թադևոսի, Գալստյան Ստեփան Մնացականի, Կափլանյան Ա. Մ, Անանիկյան Պավել Պետրոսի, Բալայան Ռոբերտ Ավետիքի, Երևան, «Լույս», 1993։
Վիրաբուժական հիվանդություններ։ Բժշկական բուհերի ուսանողների և բժիշկների համար, Ափոյան Վիկտոր Թադևոսի, Հովհաննիսյան Ռ. Ա., Երևանի Պետական Բժշկական Համալսարան, Երևան, ԵՊԲՀ-ի հրատարակչություն, 1999։
Վիրաբուժական հիվանդություններ։ Ուսումնական գրականություն բժշկական համալսարանի մագիստրատուրայի, կլինիկական օրդինատուրայի և վիրաբույժների համար, Ափոյան Վիկտոր Թադևոսի, 2-րդ հրատարակչություն, լրացված և վերամշակված, Երևան, «Էդիթ Պրինտ», 2010։


== Ծանոթագրություններ ==